Ir-Regolament tal-Kunsill (KE) Nru 355/2003
ta’ l-20 ta’ Frar 2003
fuq l-awtorizzazzjoni ta’ l-addittiv avilamycin fl-għalf tal-bhejjem
(Test b’rilevanza għall-FEE)
IL-KUNSILL TA’ L-UNJONI EWROPEA,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidraw id-Direttiva tal-Kunsill 70/524/KEE tat-23 ta’ Novembru 1970 li tikkonċerna l-addittivi fl-għalf tal-bhejjem [1], u b’mod partikolari l-Artikolu 9 tagħha.
Billi:
(1) L-Artikolu 2(aaa) tad-Direttiva 70/524/KEE jirrikjedi li l-awtorizzazzjonijiet għall-anti-bijotiċi jkunu relatati mal-persuna li tkun responsabbli li poġġiethom fiċ-ċirkolazzjoni.
(2) L-Artikolu 9 ta’ l-imsemmija Direttiva jipprovdi li s-sustanza relatata mal-persuna li tkun reponsabbli li poġġietha fiċ-ċirkolazzjoni tista’ tkun awtorizzata għal perjodu ta’ 10 snin sakemm il-kondizzjonijiet kollha stabbiliti fl-Artikolu 3a ta’ l-imsemmija Direttiva jkunu milħuqa.
(3) L-istima tad-dokument mogħti fir-rigward tal-preparazzjoni ta’ l-anti-bijotiku deskritt fl-Anness ta’ dan ir-Regolament, juri illi l-kondizzjonijiet imsemmija fl-Artikolu 3a ta’ l-imsemmija Direttiva huma sodisfatti, u li għaldaqstant il-prodott jista’ jiddaħħal fil-Kapitolu I tal-lista ta’ l-addittivi fl-għalf tal-bhejjem skond l-Artikolu 9t(b) ta’ l-imsemmija Direttiva. Din il-lista tipprovdi għal addittivi awtorizzati għal perjodu ta’ 10 snin.
(4) II-Komunikazzjoni tal-Kummisjoni ta’ Lulju 2001 dwar strateġija tal-Kommunità kontra resistenza antimikrobiku jistabilixxi l-elementi għal politika effettiva kontra reżistenza antimikrobiku. Waħda minn dawn l-elementi hija li tibbanja mill-1 ta’ Jannar 2006 l-użu ta’ anti-bijotiċi fl-għalf tal-bhejjem bħala promotur ta’ l-iżvilupp.
(5) Il-Kommisjoni resqet proposta għar-Regolament tal-Parlament Ewropew u l-Kunsill dwar addittivi għall-użu fin-nutrizzjoni ta’ l-annimali li tipprovdi għal tneħħija gradwali ta’ l-użu ta’ l-anti-bijotiċi fl-għalf tal-bhejjem bħala promotur ta’ l-izvilupp. Il-Parlament Ewropew waqt l-ewwel qari tal-proposta appoġġa tneħħija gradwali. Il-Kunsill f’ Diċembru 2002 laħaq ftehim politiku bl-għan ta’ l-adozzjoni ta’ pożizzjoni komuni li tiprovdi għas-sospensjoni ta’ l-użu ta’ l-anti-bijotiċi bħala promoturi ta’ l-iżvilupp sa l-1 ta’ Jannar 2006. Id-dewmien ta’ l-awtorizzazzjoni previst f’din ir-Regulazzjoni hija għalhekk x’aktarx li tkun sostanzjalment imnaqsa bl-effett ta’ l-adozzjoni tar-Regolamenti l-ġodda li jirregolaw l-użu ta’ l-additivi fin-nutrizzjoni ta’ l-annimali,
(6) Fin-nuqqas ta’ l-opinjoni favorevoli tal-Kumitat Permanenti fuq il-Food Chain u s-Saħħa ta’ l-Annimali, il-Kummisjoni ma irnexxilhiex taddotta d-dispożizzjonijiet li hija ipprevediet taħt il-proċedura stabbiliti fl-Artikolu 23 ta’ l-imsemmi Direttiva,
ADOTTAT DAN IR-REGOLAMENT:
Artikolu 1
L-addittiv avilamycin li jappartjeni mall-grupp "Anti-bijotiċi" imniżżel fl-Anness ser ikun awtorizzat għall-użu bħala addittiv fin-nutrizzjoni ta’ l-annimali skond il-kondizzjonijiet stabbiliti fl-Anness.
Artikolu 2
Dan ir-Regolament jidħol fis-seħħ il-ġurnata ta’ wara li jiġi ppublikat fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 20 Frar 2003.